PRIJEDLOG


Na temelju članka 15. stavka 2. Zakona o javnoj nabavi (Narodne novine 120/16,114/22 i 48/26) i članka 41. točke 2. Statuta Grada Zagreba (Službeni glasnik Grada Zagreb 23/16, 2/18, 23/18, 3/20, 3/21, 11/21 – pročišćeni tekst i 16/22), Gradska skupština Grada Zagreba, na __sjednici, _______2026., donijela je 


ODLUKU
o izmjenama i dopunama Odluke o pravilima, uvjetima i postupcima jednostavne nabave

Članak 1.

U Odluci o pravilima, uvjetima i postupcima jednostavne nabave (Službeni glasnik Grada Zagreba 24/26) u članku 1. stavku 2. briše se točka i dodaju se riječi: „te iznimno i na pravne osobe u većinskom vlasništvu Grada Zagreba ili kojima je osnivač Grad Zagreb a koje su ovlastile ili ugovorile s Gradom Zagrebom provedbu postupka jednostavne nabave.“.

U stavku 3. točka 11. mijenja se i glasi: 
„11. Prigovor je pravni lijek iz članka 15. ove Odluke kojim gospodarski subjekt pobija postupanje Naručitelja u odnosu na sadržaj zahtjeva za dostavu ponuda, odluku o odabiru, odluku o poništenju, te izmjene sklopljenog ugovora u postupcima jednostavne nabave čija je procijenjena vrijednost veća od 15.000,00 eura.“.

Članak 2.

Članak 4. mijenja se i glasi: 
„(1) U postupcima jednostavne nabave naručitelj koristi elektronička sredstva komunikacije radi slanja zahtjeva za dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka. 
(2) Komunikacija i svaka druga razmjena informacija između gradskih upravnih tijela obavlja se putem aplikacije i/ili elektroničkom poštom.
(3) Komunikacija i svaka druga razmjena informacija između naručitelja i gospodarskih subjekata u postupcima jednostavne nabave procijenjene vrijednosti nabave manje od 5.000,00 eura provodi se putem elektroničke pošte i/ili aplikacije ili putem EOJN RH, ako je takav način komunikacije određen u zahtjevu za dostavu ponuda.
(4) Komunikacija i svaka druga razmjena informacija između naručitelja i gospodarskih subjekata u postupcima jednostavne nabave procijenjene vrijednosti nabave jednake ili veće od 5.000,00 eura provodi se putem EOJN RH, sukladno ovoj Odluci, osim u dijelu u kojem sustav dopušta ili zahtijeva drugačije postupanje.
(5) Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji.“.

Članak 3.

U članku 11. stavak 1. mijenja se i glasi: 
„(1) Ponude se dostavljaju naručitelju putem elektroničke pošte ili aplikacije naznačene u zahtjevu za dostavu ponuda, odnosno u slučaju kada se postupak jednostavne nabave provodi kroz modul jednostavne nabave u EOJN RH, ponude se dostavljaju isključivo putem istog modula.“.

Članak 4.

U članku 14. stavak 4. briše se.

Članak 5.

Članak 15. mijenja se i glasi: 
„(1) U postupcima jednostavne nabave čija je procijenjena vrijednost veća  od  15.000,00 eura gospodarski subjekt koji ima ili je imao pravni interes za dobivanje određenog ugovora/narudžbenice o jednostavnoj nabavi i koji je pretrpio ili bi mogao pretrpjeti štetu od navodnog kršenja subjektivnih prava ima pravo izjaviti prigovor gradonačelniku Grada Zagreba.
(2) Prigovor iz stavka 1. ovog članka se izjavljuje u roku od 5 dana od dana:
1. objave odluke o odabiru ili odluke/obavijesti o poništenju,
2. objave izmjene ugovora u EOJN RH u odnosu na slučajeve i okolnosti koji opravdaju izmjenu ugovora.
 (3) Gospodarski subjekt ima pravo podnijeti prigovor na sadržaj zahtjeva za dostavu ponuda sukladno stavku 1. i 2. t.1. ovog članka nakon objave odluke o odabiru ili odluke/obavijesti o poništenju, samo ako je putem modula jednostavne nabave u EOJN RH upozorio naručitelja na konkretnu nezakonitost najkasnije tijekom drugog dana prije roka određenog za dostavu ponuda i ako naručitelj predmetnu nezakonitost nije ispravio najkasnije tijekom jednog dana prije roka određenog za dostavu ponuda.
(4) Podnošenje prigovora odgađa sklapanje ugovora ili izdavanje narudžbenice.
(5) Ako tijekom roka za prigovor sustav na poslužitelju EOJN RH postane nedostupan, rok za prigovor produžuje se za onoliko dana koliko je sustav bio nedostupan.
(6) Ako je sustav na poslužitelju EOJN RH bio nedostupan samo zadnjeg dana roka za prigovore, rok za prigovore produžuje se do isteka prvog sljedećeg radnog dana.“.

Članak 6.

Članak 16. mijenja se i glasi:
„(1) Prigovor se dostavlja isključivo putem Modula jednostavne nabave.
  (2) Prigovor mora sadržavati najmanje:
        1. podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta),
        2. naziv naručitelja i oznaku postupka jednostavne nabave (evidencijski broj nabave ili broj objave u EOJN RH i naziv predmeta nabave),
        3. akt na koji se prigovor odnosi,
        4. kratko obrazloženje činjenica i navoda na kojima se prigovor temelji (opis eventualnih nepravilnosti i obrazloženje) i dokaze kojima se te činjenice utvrđuju,
        5. zahtjev prigovora.
(3) Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv ili nepotpun, naručitelj će putem Modula jednostavne nabave pozvati podnositelja prigovora da u roku od 3 dana otkloni nedostatak, uz upozorenje na pravne posljedice ako to u određenom roku ne učini.
(4) Prigovor koji nije dostavljen putem modula jednostavne nabave u EOJN RH odbacit će se.“.

Članak 7.

U članku 17. stavku 1. točka 4. mijenja se i glasi: 
„4. usvojiti prigovor te u tom slučaju poništiti odluku, postupak ili radnju u dijelu u kojem su zahvaćeni nezakonitošću.“.

U stavku 3. briše se točka i dodaju se riječi: „ali se može pokrenuti upravni spor pred mjesno nadležnim upravnim sudom u roku od 30 dana od dana dostave odluke o prigovoru.“.

Članak 8.
 
(1) Ova će odluka biti objavljena u Službenom glasniku Grada Zagreba, a stupa na snagu osmog dana od dana objave u Službenom glasniku Grada Zagreba.
(2) Ova će odluka biti objavljena na internetskoj stranici Grada Zagreba i u EOJN RH.


KLASA: 
URBROJ: 
Zagreb,

 PREDSJEDNIK   GRADSKE SKUPŠTINE 	          Matej Mišić
